《芦雁词》
明代·周玄

田食不厌肥，沙宿不厌广。天长洲渚静，露下蒹葭响。

关河屡超忽，寒暑互来往。南翔先雪过，北翼迎春返。

预愁远道苦，岂暇高丘想。同类聊自持，分飞恐矰网。

作者简介：福建闽县人，字微之。与黄玄皆出林鸿门下，称二玄。永乐中以文学征，授礼部员外郎。尝挟书数千卷，居长乐高柄家，读书十年，卒业尽弃其书，谓已尽在腹中。为闽中十才子之一。有《宜秋集》。